ઈલેક્ટોરલ કોલેજની સંખ્યા 538ની છે જે છેલ્લી દસ વર્ષીય વસ્તી ગણતરીના આધારે દરેક રાજ્યની વસ્તીના પ્રમાણમાં નક્કી કરવામાં આવી છે. એમાંથી 270 કે વધુ વોટ મેળવનાર ઉમેદવાર પ્રેસિડેન્ટ બને છે. દરેક સ્ટેટમાં બે સેનેટર હોય છે અને સ્ટેટની વસ્તીના આધારે કોંગ્રેસમેનની સંખ્યા નક્કી કરવામાં આવી છે. સેનેટર (American Senat) અને કોંગ્રેસમૅન (House of Representatives) ની ચૂંટણી લોકો દ્વારા થાય છે. આમ જે તે રાજ્યના કોંગ્રેસમેનની સંખ્યા + 2 સેનેટર પ્રમાણે ઈલેક્ટોરલની સંખ્યા નક્કી થાય છે. દાખલા તરીકે ન્યુ જર્સીમાં 12 કૉંગેસમેન છે અને 2 સેનેટર એટલે એ મુજબ ન્યુ જર્સી રાજ્યના ઈલેક્ટોરલની સંખ્યા 14 થઇ. આમ રાજ્યવાર વસ્તીના પ્રમાણમાં અલગ અલગ ઈલેક્ટોરલ સંખ્યા નક્કી કરેલ છે. ઘણા લોકોને એ ગેરસમજ હોય છે કે કોંગ્રેસમેન અને સેનેટર જ ઈલેક્ટોરલની ભૂમિકા ભજવે છે. ના, એવું નથી. કોંગ્રેસમેન અને સેનેટરની સંખ્યાની બરોબર સંખ્યાના ઈલેક્ટોરલ નક્કી કરાયા હોય છે. કોંગ્રેસમેન અને સેનેટરની એમાં ભૂમિકા નથી. કારણ? જો એમ જ કરવાનું હોય તો કોંગ્રેસમેન અને સેનેટરની ચૂંટણીતો એમના પદની સમયમર્યાદા પ્રમાણે પ્રેસિડેન્સિયલ ઈલેક્શનના ઘણા સમય પહેલા થઇ જ ગઈ હોય છે. અને દરેક રાજ્યના સેનેટર અને કોંગ્રેસમૅનની અલગ અલગ સમયે થાય છે. જો સેનેટર્સ અને કોંગ્રેસમેનને પ્રેસિડેન્ટ ચુંટવાની સત્તા પાય તો હાઉસ ઓફ રીપ્રેઝન્ટેટિવ અને અમેરિકન સેનેટમાં જે પક્ષની બહુમતી હોય એ જ પક્ષનો પ્રેસિડેન્ટ પણ આવી જાય તો સત્તાનું કેન્દ્રીકરણ થઇ જાય. અમેરિકન પદ્ધતિમાં અમેરિકન સેનેટ, હાઉસ ઓફ રીપ્રેઝન્ટેટિવ અને પ્રેસિડેન્ટ એડમિનિસ્ટ્રેશન આમ ત્રણ સત્તાના કેન્દ્રોને વિભાજીત રાખવામાં આવ્યા છે જેથી એકહથ્થુ શાશન ના થાય.